KIRJALLINEN KYSYMYS E-0661/02

esittäjä(t): Vitaliano Gemelli (PPE-DE) komissiolle

(11. maaliskuuta 2002)

Aihe: Euroopan komission virkamiesten ja muuhun henkilöstöön kuuluvien työntekijöiden hallinnollisista kysymyksistä tekemät valitukset

Komissio toteaa hallinnonuudistusta koskevassa valkoisessa kirjassaan haluavansa tehostaa henkilöstöpolitiikkaansa määrittämällä täsmällisemmin niiden virkamiesten tehtävät ja johtamisvastuun, joille tietyissä tapauksissa voitaisiin maksaa rahallisia palkkioita.

Edellä mainitun perusteella pyytäisin saada komissiolta seuraavia tietoja viimeisten viiden vuoden ajalta:

- Kuinka monta henkilöstösääntöjen soveltamista koskevaa asiaa, oikeusasiamiehen vireille panemien asioiden lisäksi, virkamiehet ja muuhun henkilöstöön kuuluvat työntekijät ovat panneet vireille yhteisön ensimmäisen oikeusasteen tuomioistuimessa ja Euroopan yhteisöjen tuomioistuimessa? Mistä näissä tapauksissa on ollut kysymys?

- Kuinka monessa tapauksessa kanne on edes osittain hyväksytty yhteisön ensimmäisen oikeusasteen tuomioistuimessa ja tuomioistuimessa ja mitkä ovat olleet pääasiallisia syitä kanteen hyväksymiseen?

- Mihin toimiin komissio on ryhtynyt yhteisön ensimmäisen oikeusasteen tuomioistuimen toteaminen hallinnollisten epäkohtien osalta?

Neil Kinnockin komission puolesta antama vastaus

(24. toukokuuta 2002)

Jäljempänä tarkastellaan virkamiesten ja muuhun henkilöstöön kuuluvien työntekijöiden yhteisöjen tuomioistuimissa nostamien kanteiden määrää, mutta siinä ei huomioida hakemuksia, jotka koskevat väliaikaisia toimenpiteitä, joiden vaikutukset ovat täysin tilapäisiä ja jotka eivät rajoita yhteisöjen tuomioistuimen ratkaisua asian pääkohdista. Kaikki kanteet, joita ei ole hylätty kokonaisuudessaan, on luokiteltu hyväksytyiksi kanteiksi, vaikka vastaajan kannalta kielteiset päätelmät koskisivatkin vähämerkityksisiä seikkoja. Jos komissio soveltaa tätä erittäin laajaa tulkintaa, kaikista yhteisöjen ensimmäisen oikeusasteen tuomioistuimessa 1. tammikuuta 1996 ja 30. kesäkuuta 2001 välisenä aikana (eli 5,5 vuoden aikana) vireille pannuista asioista hyväksyttiin 34,5 %, joskin havaittavissa oli lieviä toimielinten välisiä eroja (komissiota koskevista kanteista hyväksyttiin 30,5 %). Yhteisöjen tuomioistuin katsoi, että 13,2 % valituksista, joita virkamiehet ja muuhun henkilöstöön kuuluvat työntekijät nostivat yhteisöjen ensimmäisen oikeusasteen tuomioistuimen päätöksiä vastaan kyseisenä ajanjaksona, oli hyvin perusteltuja.

Nämä asiat koskivat hyvin monenlaisia aihepiirejä ylentämisestä ja palkkaluokista aina asettautumiskorvauksen myöntämiseen ja sairauslomiin. Niissä tapauksissa, joissa yhteisöjen tuomioistuin ei vahvistanut hallinnon tekemiä päätöksiä, sen tuomiot perustuivat asian tosiseikkojen erilaiseen arviointiin tai asian kannalta merkityksellisten määräysten erilaiseen tulkintaan eivätkä hallinnollisen asioiden hoitoa koskeviin yleisiin päätelmiin. Hyväksyttyjen kanteiden osuudesta ei voida tehdä yleisiä päätelmiä kyseisten toimielinten hallinnollisista epäkohdista, koska tuomioistuinten tehtävänä on käsitellä yksittäisiä asioita koskevia erillisiä kanteita, joiden yksityiskohdat ja ominaispiirteet luonnollisesti eroavat toisistaan.

Tässä yhteydessä on syytä korostaa, että yhtenä hallinnonuudistuksen keskeisenä tavoitteena on nykyistä yksinkertaisempien ja avoimempien sääntöjen ja menettelyjen käyttöönotto. Esimerkiksi palkkaluokkajärjestelmää, josta virkamiehet ja hallintoelimet ovat kiistelleet jatkuvasti, on tarkoitus yksinkertaistaa tuntuvasti. Uusien henkilöstösääntöjen mukaan jokainen palvelukseen otettu uusi virkamies luokitellaan kilpailuilmoituksessa ilmoitetun palkkaluokan ensimmäiselle tasolle. Aiemmasta työkokemuksesta hyvitettäisiin enintään 24 kuukauden ajalta (joka vastaa yhtä tasoa). Lisäksi on syytä huomata, että komissio on vahvistanut sovitteluelintään, jonka avulla pyritään löytämään työsuhteissa ilmeneviin riitoihin epävirallisia ratkaisuja. Tulevaisuudessa sovitteluelin voi antaa suullisia ja poikkeustapauksissa kirjallisia suosituksia riitojen ratkaisemiseksi sovinnollisella tavalla varsinkin henkilöstösääntöjen 90 artiklan 2 kohdan mukaisissa valitusmenettelyissä. Vaikka laillisia oikeuksia kunnioitetaan vastedeskin, tämä toimenpide todennäköisesti vähentää tuomioistuimissa käsiteltävien asioiden määrää.

Arvoisan parlamentin jäsenen kysymykseen, joka koski komission toimenpiteitä yhteisöjen ensimmäisen oikeusasteen tuomioistuimen toteamien hallinnollisten epäkohtien osalta, komissio vastaa keräävänsä parhaillaan tietoja voidakseen vastata kysymykseen ja aikoo julkistaa tulokset heti kun se on mahdollista.